บัวหลวงเกร็งปล่อยกู้รายย่อย
ธนาคารกรุงเทพเกรงฟองสบู่ ลองสินเชื่อบุคคลทดสอบให้วงเงินโอดีกู้บ้านแบบมีหลักทรัพย์ค้ำประกัน
25 ก.พ. 2556

ธนาคารกรุงเทพเกรงฟองสบู่ ลองสินเชื่อบุคคลทดสอบให้วงเงินโอดีกู้บ้านแบบมีหลักทรัพย์ค้ำประกัน
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า สัญญาณฟองสบู่ที่มีการพูดถึงมากขึ้น ทำให้ธนาคารระมัดระวังและตระหนักในเรื่องนี้ ถือเป็นการเตือนกันในระบบให้หันมาดูการจัดเก็บข้อมูลลูกค้าที่ต้องมีการพัฒนา รวมทั้งติดตามความเคลื่อนไหวของตลาด
นายทวีลาภ กล่าวว่า ต้องยอมรับว่าความต้องการสินเชื่อของลูกค้าบุคคลยังมีอยู่ และหากเป็นสินเชื่อไม่มีหลักประกันความเสี่ยงก็จะมากขึ้น แต่เชื่อว่าทุกธนาคารให้ความสำคัญเรื่องความสามารถในการชำระหนี้ของลูกค้าเป็นหลัก พิจารณาว่าผู้กู้ต้องสามารถชำระหนี้คืนได้
อย่างไรก็ดี ปัจจุบันแม้ธนาคารจะยังไม่ลงมาทำสินเชื่อไม่มีหลักประกัน แต่พยายามศึกษาตลาด ขณะนี้อยู่ระหว่างการเก็บข้อมูลและเตรียมความพร้อมเพื่อเข้าสู่ตลาด แต่ต้องการจับกลุ่มลูกค้าปัจจุบันของธนาคาร ก่อนไปสู่ลูกค้าภายนอก
นายทวีลาภ กล่าวว่า ขณะนี้ธนาคารเริ่มทำสินเชื่อบ้านโอดีเป็นการให้วงเงินสินเชื่อส่วนบุคคล สำหรับลูกค้าที่ขอสินเชื่อบ้านกับธนาคาร แล้วชำระหนี้ไประยะหนึ่งจนเหลือวงเงินหลักทรัพย์ค้ำประกันเพียงพอก็นำมาขอสินเชื่อโอดี เพื่อนำไปตกแต่งและซ่อมแซมบ้านได้ 
“ปีนี้ตั้งเป้าหมายว่าจะขยายสินเชื่อบ้านซ ึ่งรวมสินเชื่อโอดีได้ 1012% จากสินเชื่อบ้านคงค้างสิ้นปีที่แล้วอยู่ที่ 1.57 แสนล้านบาท จะพยายามทำสินเชื่อบ้านโอดีให้มากขึ้น ขณะนี้รอดูผลตอบรับอยู่ เป็นการทยอยเจาะกลุ่มลูกค้าเดิมของธนาคาร” นายทวีลาภ กล่าว
นายทวีลาภ กล่าวว่า สำหรับเรื่องปัจจัยดอกเบี้ยนั้น การลดดอกเบี้ยก็จะมีผลในเชิงจิตวิทยาระดับหนึ่งทำให้คนรู้สึกอยากกู้ แต่ก็ไม่ใช่ประเด็นที่พิจารณาทั้งหมดทีเดียว ส่วนหนึ่งความต้องการของคนกู้จะมีอยู่ก่อนแล้ว โดยจะพิจารณาเรื่องความมั่นใจจากภาวะเศรษฐกิจ และความมั่นคงทางการเงินควบคู่ไปด้วย
สำหรับผลประกอบการธนาคารและบริษัทย่อยในปี 2555 รายได้ค่าธรรมเนียมและบริการสุทธิมีจำนวน 19,124 ล้านบาท เพิ่มขึ้นจากปี 2554 จำนวน 996 ล้านบาท หรือ 5.5% โดยรายได้ค่าธรรมเนียมและบริการส่วนใหญ่เพิ่มขึ้นจากบริการบัตรเครดิตและบริการอิเล็กทรอนิกส์ ขณะที่ค่าใช้จ่ายค่าธรรมเนียมและบริการเพิ่มขึ้น 1,296 ล้านบาท หรือ 24.9% ตามปริมาณธุรกรรม